Den 35-årige kvinde er sigtet for torsdag aften at have stukket en 56-årig mand med en kniv i brystet. Drabsforsøget fandt sted på mandens adresse i Støvring. - En mand på 56 år er blevet stukket ned og har punkteret en lunge. Det er sket på hans adresse, hvor der også er en kvinde på 35 år. Det er sandsynligvis hende, som har stukket ham. De kender hinanden, men er ikke samlevere, fortæller politikommissær ved Nordjyllands Politi Henrik Staal til TV2 Nord. Den 56-årige alarmerede en nabo efter knivstikkeriet, og manden er uden for livsfare. Kvinden blev umiddelbart efter anholdt på stedet. Hun fremstilles foran en dommer med henblik på varetægtsfængsling.

Opsummering:
En 35-årig kvinde fremstilles fredag eftermiddag i grundlovsforhør sigtet for drabsforsøg.